VEGA præsenterer  
**Daniel Johnston vender tilbage til VEGA**  
  
*Da Daniel Johnston besøgte VEGA i 2010, spillede han en koncert til 5-stjernede anmeldelser. Nu er han efter tre år tilbage i VEGA og klar til endnu engang at give det danske publikum en unik oplevelse, når han går på scenen i Lille VEGA den 15. maj.*

Den excentriske singer/songwriter/lo-fi-musiker [Daniel Johnston](http://www.hihowareyou.com/) er muligvis et af USAs mest gådefulde kunstnere. Han er blevet hyldet som en amerikansk original i stil med musikere som Robert Johnson og Hank Williams, og han anses som en kult-helt blandt musikere - blottet for attitude og overfladiskhed.  
  
En lang række markante acts har lavet cover-versioner af Johnstons sange, herunder bl.a. Wilco, Sonic Youth, Tv On the Radio, M. Ward, Flaming Lips, Tom Waits, Pearl Jam m.fl..  
  
Tilbage fra sin første udgivelse, *Songs of Pain* fra 1981, har Johnston gennem næsten tre årtier udstillet sine hjerteskærende beretninger om uforløst kærlighed og eksistentielle kvaler til en stadigt voksende dedikeret fanskare.  
  
**5-stjernede anmeldelser for danske koncerter**  
Da Daniel Johnston i 2010 besøgte Danmark, hvor han gav koncert i Voxhall og VEGA, bjergtog han ikke alene publikum men også anmelderne. [Gaffa gav fx 5/6 stjerner](http://gaffa.dk/anmeldelse/38459) til koncerten i VEGA, mens [Soundvenue også kvitterede med 5/6 stjerner](http://www.soundvenue.com/live-anmeldelser/2010/04/12/daniel-johnston--i-en-zone-af-kaerlighed) for koncerten i Voxhall og skrev:  
  
”*Da Johnston en sidste gang blev kaldt ind, afrundede han perfekt med 'True Love Will Find You in the End', så man i det mindste havde et skrøbeligt håb med sig, da man igen gik ud i en verden, hvor titlen ofte ikke ringer sandt, og hvor ægte skønhed alt for sjældent bliver værdsat.*”  
  
**30 års jubilæum for klassisk Daniel Johnston-album**  
Daniel Johnstons turné finder sted kort forinden 30-års jubilæet for hans ikoniske album *Hi, How Are You?* fra september 1983. Albummet, som var Johnstons sjette, er hans mest populære og nåede langt bredere ud end hans tidligere udgivelser. Ikke mindst til hans musikkollegaer, hvoraf mange hurtigt udviklede sig til fans.  
  
Den afdøde Nirvana-forsanger Kurt Cobain er således ofte blevet fotograferet i en t-shirt med coveret af *Hi, How Are You?* Grunge-kollegaerne i Pearl Jam hører også til blandt Daniel Johnstons fans, og både Pearl Jam og forsanger Eddie Vedder har ved flere lejligheder spillet coverversioner af bl.a. Daniel Johnstons ”[Walking the Cow](http://www.youtube.com/watch?v=sSpsgh2reyU)”.  
  
Nu har man mulighed for at opleve ophavsmanden selv, når han indfinder sig i Lille VEGAs for at præsentere sine originale sange.  
  
**Fakta om koncerten**  
Daniel Johnston (US)

Torsdag den 15. maj kl. 21

Lille VEGA, Enghavevej 40, 1674 Kbh. V

200 kr. + gebyr  
Forsalg via VEGAs hjemmeside, Billetnet og på posthuse.  
Læs mere om koncerten på <http://vega.dk/arrangementer/daniel-johnston-10805.html>.